<classify> MWANDISHI wa Habari wa Kujitegemea mkoani Arusha, Lucas Myovela 29 ameieleza mahakama jinsi alivyovuliwa nguo na kudhalilishwa na aliyekuwa Ofisa Itifaki, Ofisi ya Mkuu wa Mkoa Arusha, Swalehe Mwidadi 32 na mtumishi wa Masijala wa ofisi hiyo, Amina Mshana 29.Alitoa ushahidi katika kesi ambayo washitakiwa Mwidadi na Mshana ambao wanadaiwa katika shitaka la kwanza, Mei 13, mwaka huu eneo la Sakina, walimwibia Myovela vitu mbalimbali.Katika shitaka la pili, washitakiwa wanadaiwa walifanya ukatili na udhalilishaji kwa kumvua Myovela nguo na kumpiga picha akiwa mtupu.Wakiongozwa na Wakili wa Serikali, Sabina Silayo, Myovela alidai anakumbuka Mei 13, mwaka huu, saa 3 alipigiwa simu na mshitakiwa wa pili, Mshana na kumwomba amfuate eneo la Ngulelo akamsikilize ana shida inayomkabili.Amedai siku hiyo alienda Moshi kushughulikia matibabu ya baba yake.Aliporudi na kwenda eneo hilo, alimwambia yupo stendi ya Ngulelo na hapo aliona gari aina ya IST na Mshana alimwambia aingie ndani kisha akae kiti cha mbele.Nilipokaa nikiwa miguu inaninginia chini, ghafla walitokea vijana wanne watatu wamefunga vitambaa usoni na mmoja ambaye ni Swalehe Mwidadi hakufunga kitambaa, wakanifunga usoni na kunilaza katika kiti, amedai.Amedai kuwa, baada ya kumlaza walianza kumchapa na wakimtaka atoe fedha alizonazo, huku Mwidadi akimwekea panga la rangi ya fedha shingoni akimtishia kuwa asipotoa wanammaliza.Myovela alidai alimchukulia kadi yake ya benki, simu na kumlazimisha kutoa neno la siri na wakatoa fedha za M-Pesa Sh 9,500 na fedha taslimu Sh 75,000.Alidai baada ya kuchukua vitu hivyo walimvua nguo na kumtupa katika mto eneo la Sakina na kisha walimfuata na kuanza kumtesa kwa kumpiga kwa ngumi, mateke, huku Mwidadi akichukua picha katika simu yake, kisha wakamwamuru aondoke eneo hilo akiwa uchi.Shahidi huyo alidai, Nilitoka umbali wa meta kama kumi au hamsini nikaanguka wakaja wakaninyanyua kuniingiza ndani ya gari hadi kituo cha polisi Ngarenaro ambako kulikuwa kumefungwa na tukaenda kituo kikuu cha Polisi Arusha Mjini ambako walinigeuzia kibao kwamba nilitaka kuiba gari na mimi nikawekwa chini ya ulinzi.Baada ya kuwekwa chini ya ulinzi nilihojiwa nikasimulia kuwa hao watu ndio wamenitesa na kunidhalilisha na wamenileta hapa na wana simu waliyokuwa wananipiga nayo picha.Polisi walimwamuru Amina akafungue gari hilo na walipofungua wakakuta vitu vyangu walivyochukua na panga walilokuwa nalo na simu yenye picha zangu za utupu alikuwa nayo Swalehe na hapo wakakamatwa, amedai mwandishi huyo.Alidai wakati wanamkamata wale waliofunga vitambaa usoni hawakuwepo hapo, bali alikuwa Mwidadi na Mshana ambao hadi sasa ndiyo wanaoshitakiwa mahakamani hapo.Shahidi wa pili katika kesi hiyo, Inspekta wa Polisi, Witness Moyo aliiambia mahakama kuwa siku ya tukio alipokea washitakiwa wawili na mlalamikaji usiku saa 6 na baada ya kuwahoji, aligundua waliomleta mlalamikaji kama mshitakiwa ndio wenye makosa.Hakimu Kisinda aliahirisha kumsikiliza shahidi wa tatu upande wa Jamhuri kutokana na kuitwa katika kikao cha Mahakama Kuu na amepanga kuendelea kusikiliza shahidi wa tatu Oktoba 22, mwaka huu na washitakiwa wamerudishwa rumande.  <topic>: KITAIFA 